b'\n_START_ARTICLE_\nLansangang N120 (Pilipinas)\n_START_PARAGRAPH_\nAng Pambansang Ruta Blg. 120 (N120) o Rutang 120 ay isang pambansang daang sekundarya ng sistema ng lansangang bayan sa Pilipinas. Ini-uugnay nito ang mga lungsod ng Caloocan, Navotas, Malabon, Maynila, at Pasay sa kanlurang bahagi ng Kalakhang Maynila. Sinusundan ng malaking bahagi nito ang Look ng Maynila at dumadaan ito sa Pantalan ng Maynila._NEWLINE_Maraming bahagi ng N120 ay hinahatian ng mga center island na nagsisilbing panggitnang harangan nito. Bumubuo ang ruta sa bahagi ng sangay ng AH26 sa Kalakhang Maynila.\n_START_SECTION_\nPaglalarawan ng ruta\n_START_PARAGRAPH_\nAlinsunod sa pagtatakda ng Kagawaran ng Pagawaing Bayan at Lansangan (DPWH), binubuo ang N120 ng mga sumusunod na bahagi:\n_START_SECTION_\nCaloocan papuntang Navotas\n_START_PARAGRAPH_\nAng unang bahagi ng N120 sa lungsod ng Caloocan ay kilala bilang Daang Samson, isang mahalagang daan sa nasabing lungsod at karugtong ng\xc2\xa0EDSA sa hilaga. Nakadugtong ito sa nasabing lansangan sa pamamagitan ng rotonda ng Bantayog ni Bonifacio (na mas-kilala bilang "Monumento") upang makabuo ng isang deretsong ruta. Pagpasok ng lungsod ng Malabon, tutuloy ang N120 bilang Abenida Paterio Aquino (o Daang Letre), isang pangunahing lansangan sa lungsod na nagsisimula sa samgandaan nito sa Daang Samson at nagtatapos sa Bulebar F. Sevilla sa rotonda ng Gusaling Panlungsod ng Malabon, bagamat ang bahagi ng abenida mula Daang Samson hanggang Daang C-4 ay itinakdang bahagi ng N120 (ang bahaging ito ay kilala rin bilang Kalye Heneral San Miguel). Kapwa bahagi ng Daang Palibot Blg. 4 (C-4) ng sistemang daang arteryal ng Kamaynilaan ang Daang Samson at bahaging Kalye Hen. San Miguel ng Abenida Paterio Aquino._NEWLINE_Dederetso ang Abenida Paterio Aquino papuntang kabayanan ng Malabon, ngunit kapwa liliko ang N120 at C-4 papuntang mga barangay ng Longos at Ta\xc3\xb1ong ng Malabon at lungsod ng Navotas bilang Daang C-4, na tatapos sa Tulay ng Bangkulasi sa ibabaw ng Bambang ng Bangkulasi sa Navotas.\n_START_SECTION_\nNavotas papuntang Maynila\n_START_PARAGRAPH_\nPaglampas ng Tulay ng Bangkulasi, kilala ang N120 bilang Radial Road 10 (o mas kilala bilang Road 10 o R-10 sa madla), na naglilingkod sa Pantalang Pangingisda ng Navotas (Navotas Fish Port Complex) at mga baybaying komunidad ng Navotas. Pagpasok ng Maynila pagkaraan ng Tulay ng Estero de Marala (sa ibabaw ng Estero de Marala o Estero de Sunog Apog), kilala ang N120 bilang Bulebar Mel Lopez (Mel Lopez Boulevard), isang lansangang may anim hanggang sampung linya na hinahatian ng panggitnang harangan at naglilingkod sa Hilagang Puwerto ng Maynila at mga baybaying komunidad ng Tondo. Tatawrin nito ang Ilog Pasig sa pamamagitan ng Tulay ng Roxas (dating Tulay ng Del Pan). Nagtatapos ang bahaging ito ng N120 sa Anda Circle sa Port Area sa sangandaan nito sa Abenida Andres Soriano. Dating tinawag na Daang Marcos (Marcos Road) ang bahaging ito ng N120._NEWLINE_Kapuwang mga lansangan ay bahagi ng Daang Radyal Blg. 10 (R-10), isang bahagi ng sistemang daang arteryal ng Kamaynilaan. Ito ay ipinanukalang daraan sa mga baybayin ng Maynila, Navotas, at mga lalawigan ng Bulacan, Pampanga at Bataan, sa pamamagitan ng isang ipinapanukalang lansangan na tatawaging "Daang Coastal ng Maynila\xe2\x80\x93Bataan" (Manila\xe2\x80\x93Bataan Coastal Road), ngunit dahil tanging natapos lamang ang Bulebar Mel Lopez at Radial Road 10, ipinalalagay ng marami sa madla ang "R-10" bilang alternatibong pangalan ng kapuwang lansangan sa halip ng nakaplano nang sistemang daang radyal. Ang bahagi ng R-10 sa Navotas ay payak na tinatawag na Radial Road 10.\n_START_SECTION_\nMaynila papuntang Pasay\n_START_PARAGRAPH_\nTatawid ang N120 sa ibabaw ng Ilog Pasig bilang Tulay ng Roxas (dating Tulay ng Del Pan). Paglampas nito, kilala ang N120 bilang Daang Bonifacio (Bonifacio Drive), isang pangunahing lansangan na dumadaan mula hilaga-patimog sa pagitan ng\xc2\xa0Intramuros at\xc2\xa0Pantalan ng Maynila. Dumadaan ito mula Tulay ng Roxas hanggang Abenida Padre Burgos sa\xc2\xa0Liwasang Rizal. Binabagtas nito ang\xc2\xa0Abenida Andres Soriano Jr., ang pangunahing daan papuntang Intramuros, sa pamamagitan ng isang rotonda na nangangalang Bilog ng Anda._NEWLINE_Paglampas ng Abenida Padre Burgos, tutuloy ang N120 bilang Bulebar Roxas, ang huling bahagi ng N120. Isa itong mahalagang lansangan at pasyalan (promenade) na may walong linya at nag-uugnay ng pusod ng Maynila sa mga lungsod ng\xc2\xa0Pasay\xc2\xa0at Para\xc3\xb1aque. Dumadaan ang paarkong daan sa baybayin ng Look ng Maynila, direksiyong hilaga-patimog mula Liwasang Rizal sa Maynila hanggang Para\xc3\xb1aque sa sangandaan nito sa\xc2\xa0Daang NAIA at\xc2\xa0NAIA Expressway, bagamat nagtatapos ang N120 sa sangandaan nito sa EDSA. Ang bahaging EDSA-Daang NAIA ng bulebar ay itinakda bilang Pambansang Ruta Blg. 61 (N61) na isang pambansang daang primera ng sistema ng lansangang bayan sa Pilipinas. Nakilala ang bahaging ito ng N120 sa mga paglubog ng araw (sunsets) nito at hanay ng mga punong niyog. Naging tatak ng turismong Pilipino ang bulebar na kilala rin sa mga lugar tulad ng Manila Yatch Club, mga otel, restoran, gusaling pangkomersiyo, at liwasan.'